It-Tieni Pitazz – Paragrafi 771-780 F'dak l-istess waqt, ir-ruħ tegħreq fih kompletament u jkollha esperjenza ta' hena kbir daqs dak tal-magħżulin fil-ġenna. Għalkemm il-magħżulin fil-ġenna jaraw lil Alla wiċċ imb'wiċċ u huma ferħanin b'mod sħiħ u assolut, iżda l-għarfien tagħhom ta' Alla mhux l-istess. Alla hekk tani x'nifhem. Dan l-għarfien iktar profond jibda hawn fl-art, u jiddependi mill-grazzja (mogħtija), imma jiddependi wkoll ħafna mill-fedelta' tagħna ma' dik il-grazzja. Iżda, ir-ruħ li tirċievi din il-grazzja li m'hawnx bħalha ta' għaqda ma' Alla ma tistax tgħid li hija tara lil Alla wiċċ imb'wiċċ, għax hawnhekk ukoll hemm velu rqiq ħafna ta' fidi, imma tant hu rqiq tista' tgħid li hija tara lil Alla u titkellem miegħu. Hija "divinizzata". Alla jippermetti lir-ruħ li tkun taf kemm iħobbha, u r-ruħ tara li erwieħ aħjar u aktar qaddisin minnha, ma rċevewx din il-grazzja. Għalhekk, hija timtela bi stagħġib qaddis, li jżommha f'umilta' profonda, u hija timtela bix-xejn tagħha stess u bi stagħġib qaddis; u iktar ma hija ċċekken lilha nnfisha, iktar Alla jingħaqad magħha u jinżel sa fejnha. Ir-ruħ, f'dan ilwaqt, hi bħallikieku moħbija; is-sensi tagħha mhumiex attivi; f'waqt wieħed, hija tagħraf lil Alla u tegħreq fih. Hija ssir taf il-fond sħiħ ta' Dak li Hu bla tarf, u iktar ma jkun fond dan l-għarfien, iktar ir-ruħ tixtiequ bil-ħerqa. Kbir ikun l-iskambju reċiproku bejn ir-ruħ u Alla. Meta r-ruħ toħroġ mill-moħba tagħha, is-sensi jkunu jistgħu jduqu dak li r-ruħ tkun tpaxxiet bih. Għalkemm din ukoll hi grazzja kbira minn Alla, mhix grazzja għal kollox spiritwali, għax fl-ewwel waqtiet is-sensi ma jkollhomx sehem. Kull grazzja tagħti lir-ruħ qawwa u saħħa sabiex tkun tista' taħdem, u kuraġġ sabiex tkun tista' tbati. Ir-ruħ taf tajjeb dak li Alla qed jitlob mingħandha, u hija twettaq ir-rieda qaddisa Tiegħu minkejja t-tfixkil. Imma, ir-ruħ ma tistax tibqa' miexja waħedha f'dawn l-affarijiet. Hi trid timxi fuq il-parir ta' konfessur li jkollu moħħu mdawwal, għax inkella tista' taqbad triq ħażina jew ma takkwista l-ebda qligħ. + O Ġesu' tiegħi, qiegħda nifhem sewwa li, bħalma marda nkejluha bit-termometru, u deni għoli jurina s-serjeta' tal-marda, hekk ukoll, fil-ħajja spiritwali, it-tbatija hi t-termometru li jkejjel l-imħabba ta' Alla fir-ruħ. + L-iskop tiegħi hu Alla . . . u l-hena tiegħi jinsab f'li nwettaq ir-rieda Tiegħu, u xejn fid-dinja ma jista jfixkel dan il-hena għalija: l-ebda qawwa, l-ebda setgħa, tkun xi tkun. Il-Mulej illum żar iċ-ċella tiegħi u qalli, Binti, minix ser inħallik f'din il-komunita' għal wisq iżjed. Jiena qed ngħidlek dan sabiex inti tħabrek iżjed biex tapprofitta ruħek mill-grazzji li Jiena qed nagħtik. 27 ta' Novembru (1936). Illum kont fil-ġenna, fl-ispirtu, u rajt is-sbuħija tagħha li ħadd ma jista' jimmaġinaha u l-hena li hemm jistenniena wara l-mewt. Jiena rajt kif il-ħlejjaq kollha jagħtu tifħir u glorja lil Alla bla waqfien. Rajt kemm hu kbir il-hena ta' Alla, li jinfirex sal-ħlejjaq kollha u jagħmilhom ferħanin; u mbagħad din il-glorja u t-tifħir kollu li joħorġu minn dan il-ferħ jerġgħu jmorru lura minn fejn kienu ġew; u jidħlu fil-fond ta' Alla, jikkontemplaw il-ħajja interna ta' Alla, il-Missier, l-Iben, u l-Ispirtu s-Santu, li huma qatt m'huma ser jifhmu jew ikejlu. L-għajn minn fejn ġej il-hena ma jitbiddilx fl-essenza tiegħu, imma dejjem ġdid, u minnu joħroġ ifur il-hena għall-ħlejjaq kollha. Issa nista' nifhem lil San Pawl, li qal, "Dak li għajn qatt ma rat u widna qatt ma semgħet, u dak li qatt ma tnissel f'qalb il-bniedem, dak li Alla lesta għal dawk li jħobbuh." U Alla tani x'nifhem li hemm ħaġa waħda biss li għandha valur infint f'għajnejh, u din hi l-imħabba ta' Alla: imħabba, imħabba u għal darb'oħra imħabba, u xejn ma jista' jħabbatha ma' att wieħed ta' mħabba safja ta' Alla. O, b'liema favuri li ma tistax timmaġinahom Alla jagħti rigali lir-ruħ li tħobbu bis-sinċerita'! O, kemm hi xortiha tajba r-ruħ li diġa' hawn fl-art tgawdi l-favuri speċjali Tiegħu! U bħal dawn huma l-erwieħ ċkejknin u umli. Meta rajt din l-majesta' kbira ta' Alla, li jiena bdejt nifimiha b'mod iktar profond, u li hi meqjuma mill-ispirti tas-sema skont il-grad tal-grazzja u skont il-ġerarkiji li fihom huma maqsumin, dan ma laqatx lil ruħi bit-terrur jew bil-biża': le, le xejn minn dan! Ruħi kienet mimlija paċi u mħabba; iktar ma nsir naf il-kobor ta' Alla, iktar nifraħ li Hu kif inhu. U jiena nifraħ bi kbir bil-kobor Tiegħu u nitpaxxa li jiena daqshekk ċkejkna għax, la jiena ċkejkna, Huwa joħodni f'dirgħajh u jżommni qrib Qalbu. O Alla tiegħi, kemm inħoss għal dawk in-nies li ma jemmnux fil-ħajja eterna; kemm nitlob għalihom li raġġ tal-ħniena jdur madwarhom ukoll, u li Alla jgħannaqhom ma' sidru bħala Missier.
Djarju ta' Swor Fawstina – It-2 Pitazz (par.771-780)